Gróót fout met Discovery-kaarte bespeur | Netwerk24
Deur James De Villiers en Philip De Wet, Business Insider 15 Oktober 2019 16:02
Die nuwe Discovery Bank-kaart.
CVV staan vir Card Verification Value en word gewoonlik agterop ’n kredietkaart aangedui. Hierdie kode van drie of vier nommers word tydens inkopies aanlyn benodig. ’n Verkeerde kode lei gewoonlik daartoe dat ’n transaksie nie deurgevoer kan word nie.
Dit blyk egter nie die geval met Discovery te wees nie, het Business Insider bevind.
Hulle kon daarin slaag om twee aankope by verskillende aanlyn winkels te maak met ’n Discovery-kaart deur ’n verkeerde CVV-nommer te verskaf.
In een geval was dit nie eens nodig om ’n tydelike PIN-kode te verskaf nie.
Die verkeerde CVV-nommer het nie gewerk vir aankope met ’n Discovery-kaart wat steeds deur FNB bedryf word nie.
Dit was dus net van toepassing op kredietkaarte wat uitgereik en geadministreer word deur Discovery self.
Die fout was skynbaar teen Maandagaand reggestel toe Business Insider weer ’n aankoop met die verkeerde CVV-nommer wou maak.
’n Agent van Discovery het die eienaar van die kaart gekontak en gesê die verkeerde CVV-nommer is verskaf.
Aanlyn handelaars word kragtens regulasies verbied om CVV-nommers te stoor.
Daarsonder kan ’n transaksie teoreties nie voltrek word nie.
Discovery se bankafdeling het Maandag aangedui hy is verlede week ingelig oor die fout en “onmiddellik stappe gedoen om dit reg te stel”.
Die haakplek was teen Maandagoggend opgelos, sê Discovery.
Die fout het glo tot geen verliese vir enige van sy kliënte gelei nie. - Business Insider
Meer oor: Discovery Bank | Discovery | Geldsake | Tegnologie | Bedrog | Banksake | Cvv
ZAR/GBP 19,2 (0)
ZAR/USD 14,95 (0)
Gold 1465,47 (1257)
Palladium 1719,11 (2167)
Platinum 874,47 (-129)
Silver 16,97 (22)